ประกาศคณะกรรมการกํากับหลักทรัพย์และตลาดหลักทรัพย์

ที่ กจ. 32/2547

เรื่อง  การขออนุญาตและการอนุญาตให้เสนอขายตั๋วเงินที่เป็นหลักทรัพย์

และหุ้นกู้ระยะสั้น ที่ออกใหม่

                             

                   อาศัยอํานาจตามความในมาตรา 4  มาตรา 14 มาตรา 34(1) มาตรา 35 มาตรา 40(11) มาตรา 41(3) และ (4) มาตรา 42(10) มาตรา 43(3) มาตรา 49 และมาตรา 63(5) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการ ก.ล.ต. ออกข้อกําหนดไว้ดังต่อไปนี้  


ข้อ ๑ ประกาศนี้ให้มีผลใช้บังคับตั้งแต่วันที่ 16 กันยายน พ.ศ. 2547 เป็นต้นไป


ข้อ ๒ ให้ยกเลิกประกาศคณะกรรมการกํากับหลักทรัพย์และตลาดหลักทรัพย์ ที่ กจ. 15/2540  เรื่อง  หลักเกณฑ์ เงื่อนไข และวิธีการในการขออนุญาตให้เสนอขายตั๋วเงินที่ออกใหม่ที่เป็นหลักทรัพย์ และการยกเว้นการยื่นแบบแสดงรายการข้อมูลการเสนอขายตั๋วเงินที่เป็นหลักทรัพย์และร่างหนังสือชี้ชวน ลงวันที่ 18 เมษายน พ.ศ. 2540


ข้อ ๓ ในประกาศนี้ 

                   (1)  คําว่า “ผู้ลงทุนสถาบัน” และ “บริษัทย่อย” ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์

                   (2)  “บริษัท”  หมายความว่า  บริษัทจํากัดหรือบริษัทมหาชนจํากัด

                   (3)  “ตั๋วเงิน”  หมายความว่า ตั๋วเงินที่เป็นหลักทรัพย์ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดลักษณะของตั๋วเงินที่เป็นหลักทรัพย์

                   (4)  “ตั๋วเงินระยะสั้น”  หมายความว่า ตั๋วเงินที่มีวันถึงกําหนดใช้เงินในลักษณะใดลักษณะหนึ่งดังต่อไปนี้

(ก) ไม่เกินสองร้อยเจ็ดสิบวันนับแต่วันออกตั๋ว

(ข) เมื่อทวงถาม หรือเมื่อได้เห็น

                   (5)  “หุ้นกู้ระยะสั้น”  หมายความว่า หุ้นกู้ที่มีกําหนดเวลาชําระหนี้ไม่เกินสองร้อยเจ็ดสิบวันนับแต่วันที่ออกหุ้นกู้ แต่ไม่รวมถึงหุ้นกู้แปลงสภาพ หุ้นกู้อนุพันธ์ และหุ้นกู้ที่ออกโดยนิติบุคคลเฉพาะกิจเพื่อการแปลงสินทรัพย์เป็นหลักทรัพย์ตามกฎหมายว่าด้วยการนั้น

                   (6)  “ข้อกําหนดสิทธิ”  หมายความว่า ข้อกําหนดว่าด้วยสิทธิและหน้าที่ของผู้ออกหุ้นกู้และผู้ถือหุ้นกู้

                   (7)  “สํานักงาน”  หมายความว่า สํานักงานคณะกรรมการกํากับหลักทรัพย์และตลาดหลักทรัพย์


ข้อ ๔ ประกาศนี้ให้ใช้บังคับกับการขออนุญาตและการอนุญาตให้เสนอขายตั๋วเงินและหุ้นกู้ระยะสั้นที่ออกใหม่ของบริษัท  


ข้อ ๕ ในการพิจารณาว่าคําขออนุญาตใดมีลักษณะเป็นไปตามหลักเกณฑ์ เงื่อนไขและวิธีการที่กําหนดไว้ในประกาศนี้หรือไม่ ให้สํานักงานมีอํานาจดังต่อไปนี้

                   (1) ในกรณีที่ผู้ขออนุญาตหรือการเสนอขายตั๋วเงินหรือหุ้นกู้ระยะสั้นที่ออกใหม่มีลักษณะหรือรูปแบบเป็นไปตามหลักเกณฑ์หรือเงื่อนไขที่จะได้รับอนุญาตตามประกาศนี้ แต่มีข้อเท็จจริงซึ่งทําให้พิจารณาได้ว่า ความมุ่งหมายหรือเนื้อหาสาระที่แท้จริง (substance) ของการเสนอขายตั๋วเงินหรือหุ้นกู้ระยะสั้นที่ออกใหม่นั้นเข้าลักษณะเป็นการหลีกเลี่ยงบทบัญญัติตามพระราชบัญญัติหลักทรัพย์และตลาดหลักทรัพย์ พ.ศ. 2535 หรือประกาศนี้ สํานักงานอาจไม่อนุญาตให้เสนอขายตั๋วเงินหรือหุ้นกู้ระยะสั้นตามคําขออนุญาตได้  ทั้งนี้ สํานักงานต้องแจ้งให้ผู้ขออนุญาตทราบถึงเหตุผลประกอบการพิจารณาอย่างชัดเจน

                   (2) ในกรณีที่เข้าลักษณะอย่างหนึ่งอย่างใดดังต่อไปนี้  สํานักงานอาจผ่อนผันไม่นําหลักเกณฑ์ตามประกาศนี้มาใช้พิจารณาคําขออนุญาต หรือไม่นําเงื่อนไขตามประกาศนี้มาใช้บังคับกับการเสนอขายตั๋วเงินหรือหุ้นกู้ระยะสั้นที่ออกใหม่ที่ได้รับอนุญาตได้ โดยคํานึงถึงความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสําคัญ  ทั้งนี้ สํานักงานอาจกําหนดเงื่อนไขให้ผู้ขออนุญาตต้องปฏิบัติหรืองดเว้นการปฏิบัติอย่างหนึ่งอย่างใดด้วยก็ได้

                         (ก) ประโยชน์ที่จะได้จากการปฏิบัติให้เป็นไปตามหลักเกณฑ์หรือเงื่อนไขที่จะผ่อนผันให้ ไม่คุ้มค่ากับต้นทุนของผู้ขออนุญาตในการปฏิบัติ และมีข้อเท็จจริงที่ชัดเจนซึ่งทําให้พิจารณาได้ว่าหลักเกณฑ์หรือเงื่อนไขดังกล่าว ไม่มีนัยสําคัญสําหรับการพิจารณาอนุญาตในกรณีนั้น

                         (ข)  ผู้ขออนุญาตมีข้อจํากัดตามกฎหมายอื่นที่ทําให้ไม่สามารถปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน

                         (ค)  ผู้ขออนุญาตมีมาตรการอื่นที่เพียงพอและสามารถทดแทนการปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน


ข้อ ๖ คําขออนุญาตที่ยื่นตามหมวด 1 หรือหมวด 2 แห่งประกาศนี้ให้เป็นไปตามแบบที่สํานักงานประกาศกําหนด

                   ให้ผู้ขออนุญาตชําระค่าธรรมเนียมการยื่นคําขออนุญาตในอัตราคําขอละ 10,000 บาท ในวันที่ยื่นคําขอ


ข้อ ๗ ให้สํานักงานแจ้งผลการพิจารณาคําขออนุญาตที่ยื่นตามประกาศนี้ต่อบริษัทผู้ยื่นคําขออนุญาตภายในเจ็ดวันทําการนับแต่วันที่สํานักงานได้รับคําขอพร้อมเอกสารหลักฐานที่ถูกต้องและครบถ้วน

                   ในการพิจารณาคําขออนุญาต ให้สํานักงานมีอํานาจแจ้งเป็นหนังสือให้บริษัทผู้ยื่นคําขออนุญาตมาชี้แจง หรือส่งเอกสารหลักฐานอื่นเพิ่มเติมได้ภายในระยะเวลาที่สํานักงานกําหนด ในกรณีที่บริษัทผู้ยื่นคําขออนุญาตไม่มาชี้แจง หรือไม่ส่งเอกสารหลักฐานภายในระยะเวลาที่สํานักงานกําหนด ให้ถือว่าบริษัทผู้ยื่นคําขออนุญาตไม่ประสงค์จะยื่นขออนุญาตนั้นอีกต่อไป


หมวด ๑ การขออนุญาตและการอนุญาตเสนอขายตั๋วเงินระยะสั้นหรือหุ้นกู้ระยะสั้น

ในลักษณะทั่วไป

                             


ส่วน ๑ หลักเกณฑ์การอนุญาต

                   


ข้อ ๘ ให้บริษัทที่ประสงค์จะเสนอขายตั๋วเงินระยะสั้นหรือหุ้นกู้ระยะสั้นตามหมวดนี้ยื่นคําขออนุญาตต่อสํานักงาน โดยคําขออนุญาตแบ่งได้เป็นสองประเภทดังต่อไปนี้

                   (1)  ขออนุญาตเป็นโครงการ ซึ่งเป็นการขออนุญาตเพื่อการเสนอขายตั๋วเงินระยะสั้นภายใต้สัญญาหลักที่ผูกพันการออกตั๋วเงินระยะสั้นฉบับเดียวกัน (ถ้ามี) หรือการเสนอขายหุ้นกู้ระยะสั้นภายใต้ข้อกําหนดสิทธิหลักฉบับเดียวกัน ภายในอายุโครงการซึ่งมีระยะเวลาไม่เกินสามปี โดยต้องระบุวงเงินสูงสุดที่ขออนุญาต ทั้งนี้ ตั๋วเงินระยะสั้นหรือหุ้นกู้ระยะสั้นที่ออกและเสนอขายภายใต้โครงการดังกล่าวต้องมีลักษณะเหมือนกัน เว้นแต่ในเรื่องอัตราดอกเบี้ย อายุ วันที่ออกและวันที่ครบกําหนดไถ่ถอน

                   (2)  ขออนุญาตเป็นรายปี ซึ่งเป็นการขออนุญาตเพื่อการเสนอขายตั๋วเงินระยะสั้นหรือหุ้นกู้ระยะสั้นครั้งเดียวหรือหลายครั้งภายในระยะเวลาหนึ่งปี

                   ในกรณีที่เป็นการเสนอขายหุ้นกู้ระยะสั้นเป็นโครงการที่จัดให้มีผู้แทนผู้ถือหุ้นกู้ ให้บริษัทยื่นคําขอความเห็นชอบบุคคลที่จะเป็นผู้แทนผู้ถือหุ้นกู้มาในคราวเดียวกัน  ทั้งนี้ บุคคลที่จะได้รับแต่งตั้งให้เป็นผู้แทนผู้ถือหุ้นกู้ต้องเป็นบุคคลที่อยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ และไม่มีความสัมพันธ์กับผู้ออกหุ้นกู้ในลักษณะที่อาจทําให้เกิดความขัดแย้งทางผลประโยชน์ตามที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยคุณสมบัติของผู้แทนผู้ถือหุ้นกู้ และการกระทําตามอํานาจหน้าที่ของผู้แทนผู้ถือหุ้นกู


ข้อ ๙ บริษัทที่จะได้รับอนุญาตให้เสนอขายตั๋วเงินระยะสั้นหรือหุ้นกู้ระยะสั้นตามหมวดนี้ต้องมีลักษณะดังต่อไปนี้

                   (1)  เป็นบริษัทที่จัดตั้งขึ้นตามกฎหมายไทย  เว้นแต่เป็นการขออนุญาตเสนอขายหุ้นกู้ระยะสั้น ให้รวมถึงสาขาของธนาคารต่างประเทศที่ได้รับอนุญาตให้ประกอบการธนาคารพาณิชย์เป็นสาขาเต็มรูปแบบในประเทศไทย

                   (2) ไม่อยู่ระหว่างค้างการนําส่งงบการเงินหรือรายงานเกี่ยวกับฐานะทางการเงินและผลการดําเนินงานของบริษัทต่อสํานักงานหรือตลาดหลักทรัพย์แห่งประเทศไทย ตามมาตรา 56 หรือมาตรา 199 ประกอบมาตรา 56 แล้วแต่กรณี หรือไม่อยู่ระหว่างการฝ่าฝืนหรือไม่ปฏิบัติตามหลักเกณฑ์เกี่ยวกับการจัดทํางบการเงินหรือรายงานเกี่ยวกับฐานะทางการเงินและผลการดําเนินงานของบริษัทอย่างมีนัยสําคัญ หรือไม่อยู่ระหว่างฝ่าฝืนหรือไม่ปฏิบัติตามหลักเกณฑ์เกี่ยวกับการรายงานต่อสํานักงานหรือตลาดหลักทรัพย์แห่งประเทศไทยตามมาตรา 57 หรือมาตรา 199 ประกอบมาตรา 57 แล้วแต่กรณี หรือไม่อยู่ระหว่างการมีหน้าที่ต้องปฏิบัติตามคําสั่งของสํานักงานหรือตลาดหลักทรัพย์แห่งประเทศไทย ตามมาตรา 58 หรือมาตรา 199 ประกอบมาตรา 58 แล้วแต่กรณี  ทั้งนี้ เว้นแต่ได้รับการผ่อนผันจากสํานักงาน

                   (3)  ไม่เคยเสนอขายหลักทรัพย์โดยฝ่าฝืนหรือไม่ปฏิบัติตามเงื่อนไขภายหลังการอนุญาตที่กําหนดไว้สําหรับการเสนอขายหลักทรัพย์ต่อประชาชน อย่างมีนัยสําคัญ

ให้ถือว่าบริษัทที่ได้รับอนุญาตให้เสนอขายหุ้นกู้ในกรณีทั่วไปตามหมวด 2 แห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยการขออนุญาตและการอนุญาตให้เสนอขายหุ้นกู้ที่ออกใหม่ เป็นบริษัทที่ได้รับอนุญาตให้เสนอขายหุ้นกู้ระยะสั้นที่ออกใหม่ตามหมวดนี้แล้ว ภายใต้กรอบระยะเวลาที่บริษัทได้รับอนุญาตตามประกาศว่าด้วยหุ้นกู้ที่ออกใหม่ดังกล่าว แต่ในการเสนอขายหุ้นกู้ระยะสั้นดังกล่าว บริษัทต้องปฏิบัติให้เป็นไปตามข้อกําหนดในหมวดนี้ด้วย


ข้อ ๑๐ การอนุญาตตามคําขอที่ยื่นตามหมวดนี้ ให้มีผลดังนี้

                   (1)  กรณีได้รับอนุญาตเป็นโครงการ บริษัทสามารถออกและเสนอขายตั๋วเงินระยะสั้นและหุ้นกู้ระยะสั้นได้ภายในวงเงินที่ได้รับอนุญาต โดยไม่จํากัดจํานวนครั้งที่เสนอขาย ภายในอายุโครงการซึ่งมีระยะเวลาไม่เกินสามปีนับแต่วันที่สํานักงานแจ้งผลการอนุญาต  ทั้งนี้ ต้องเสนอขายครั้งแรกภายในระยะเวลาหกเดือนนับแต่วันที่สํานักงานแจ้งผลการอนุญาต

                   (2)  กรณีได้รับอนุญาตเป็นรายปี บริษัทสามารถออกและเสนอขายตั๋วเงินระยะสั้นและหุ้นกู้ระยะสั้นได้โดยไม่จํากัดมูลค่าและจํานวนครั้งที่เสนอขาย ภายในระยะเวลาหนึ่งปีนับแต่วันที่สํานักงานแจ้งผลการอนุญาต โดยให้แจ้งลักษณะของหลักทรัพย์ที่เสนอขายในแต่ละครั้งต่อสํานักงานพร้อมกับการรายงานผลการขายหลักทรัพย์ดังกล่าวตามหลักเกณฑ์และวิธีการที่สํานักงานประกาศกําหนด  แต่ทั้งนี้ ในกรณีที่เป็นการเสนอขายหุ้นกู้ระยะสั้นที่จัดให้มีผู้แทนผู้ถือหุ้นกู้ ให้บริษัทยื่นเอกสารตามมาตรา 41 ต่อสํานักงาน ก่อนการเสนอขายในแต่ละครั้ง


ส่วน ๒ เงื่อนไขภายหลังการอนุญาต

                             

(1)  ลักษณะและข้อกําหนดเกี่ยวกับตั๋วเงินระยะสั้นและหุ้นกู้ระยะสั้น

และการรายงานการชําระหนี้

                   


ข้อ ๑๑ ตั๋วเงินระยะสั้นที่ออกและเสนอขายตามหมวดนี้ต้องมีลักษณะดังต่อไปนี้

                   (1)  มีข้อความ “ตั๋วเงินนี้เป็นหลักทรัพย์ และได้รับอนุญาตให้เสนอขายในลักษณะทั่วไป” อยู่บนด้านหน้าตั๋ว

                   (2)  มีการจัดอันดับความน่าเชื่อถือตามหลักเกณฑ์ที่กําหนดในข้อ 13 เว้นแต่เป็นการเสนอขายต่อผู้ลงทุนสถาบัน 


ข้อ ๑๒ หุ้นกู้ระยะสั้นที่ออกและเสนอขายตามหมวดนี้ต้องมีลักษณะดังต่อไปนี้

                   (1)  มีคําเรียกชื่อเป็นการเฉพาะเพื่อประโยชน์ในการอ้างอิงถึงหุ้นกู้ระยะสั้นที่เสนอขายในแต่ละครั้ง  ทั้งนี้ คําเรียกชื่อหุ้นกู้ระยะสั้นดังกล่าวต้องแสดงลักษณะพิเศษของหุ้นกู้ระยะสั้นนั้น (ถ้ามี) ไว้โดยชัดเจน 

                   (2)  ออกตามข้อกําหนดสิทธิที่เป็นไปตามข้อ 14

                   (3)  มีการกําหนดอัตราดอกเบี้ยไว้อย่างแน่นอน หรือเป็นอัตราที่ผันแปรตามอัตราดอกเบี้ยของสถาบันการเงินหรืออัตราดอกเบี้ยอื่น

                   (4)  มีมูลค่ารวมของการไถ่ถอนเท่ากับมูลค่าที่ตราไว้ของหุ้นกู้ระยะสั้นนั้น  ทั้งนี้ ไม่ว่าหุ้นกู้ระยะสั้นนั้นจะมีการไถ่ถอนครั้งเดียวหรือหลายครั้ง

                   (5)  มีสัญญาแต่งตั้งผู้แทนผู้ถือหุ้นกู้เป็นไปตามข้อ 15 (เฉพาะกรณีที่จัดให้มีผู้แทนผู้ถือหุ้นกู้) 

                   (6)  มีการจัดอันดับความน่าเชื่อถือตามหลักเกณฑ์ที่กําหนดในข้อ 13 เว้นแต่เป็นการเสนอขายต่อผู้ลงทุนสถาบัน และมีการจดข้อจํากัดการโอนให้อยู่ในผู้ลงทุนสถาบันดังกล่าว 


ข้อ ๑๓ การจัดอันดับความน่าเชื่อถือตั๋วเงินระยะสั้นตามข้อ 11(2) หรือหุ้นกู้ระยะสั้นตามข้อ 12(6)  หมายถึง การจัดอันดับความน่าเชื่อถือในลักษณะใดลักษณะหนึ่งดังต่อไปนี้

                   (1)  การจัดอันดับความน่าเชื่อถือตราสาร

                   (2) การจัดอันดับความน่าเชื่อถือของบริษัทที่ออกตราสาร

                   (3) การจัดอันดับความน่าเชื่อถือผู้รับอาวัลทั้งจํานวน หรือผู้ค้ําประกันหนี้ทั้งจํานวนโดยปราศจากเงื่อนไข

                   การจัดอันดับความน่าเชื่อถือตามวรรคหนึ่งต้องจัดทําโดยสถาบันจัดอันดับความน่าเชื่อถือที่สํานักงานให้ความเห็นชอบ เว้นแต่การจัดอันดับความน่าเชื่อถือสาขาธนาคารต่างประเทศซึ่งเป็นผู้ออกหุ้นกู้ระยะสั้น หรือการจัดอันดับความน่าเชื่อถือนิติบุคคลต่างประเทศซึ่งเป็นผู้รับอาวัลหรือผู้ค้ําประกันตั๋วเงินระยะสั้นหรือหุ้นกู้ระยะสั้น อาจจัดทําโดยสถาบันจัดอันดับความน่าเชื่อถือภายใต้ชื่อ Standard & Poor, Moody’s, Fitch หรือสถาบันอื่นใดที่สํานักงานประกาศกําหนด ก็ได้ และในกรณีเช่นว่านี้ ให้ถือว่าสถาบันจัดอันดับความน่าเชื่อถือรายดังกล่าวเป็นสถาบันจัดอันดับความน่าเชื่อถือที่ได้รับความเห็นชอบจากสํานักงานแล้ว  ทั้งนี้ เฉพาะเพื่อการจัดอันดับความน่าเชื่อถือที่อยู่ภายใต้หลักเกณฑ์ตามวรรคนี้ 

                   การจัดอันดับความน่าเชื่อถือต้องมีอยู่จนกว่าสิทธิเรียกร้องตามตั๋วเงินระยะสั้นหรือหุ้นกู้ระยะสั้นจะระงับลง  เว้นแต่ในกรณีที่มีเหตุจําเป็นและสมควร สํานักงานอาจผ่อนผันการจัดอันดับความน่าเชื่อถือของตั๋วเงินระยะสั้นหรือหุ้นกู้ระยะสั้น โดยกําหนดเงื่อนเวลาหรือเงื่อนไขไว้ด้วยก็ได้ ทั้งนี้ โดยคํานึงถึงความจําเป็นของผู้ลงทุนในการมีข้อมูลการจัดอันดับความน่าเชื่อถือนั้น


ข้อ ๑๔ ในการเสนอขายหุ้นกู้ระยะสั้นที่ได้รับอนุญาตตามหมวดนี้  ข้อกําหนดสิทธิต้องมีความชัดเจน ไม่มีข้อกําหนดที่เป็นการเอาเปรียบคู่สัญญาอย่างไม่เป็นธรรม และมีการลงลายมือชื่อผู้มีอํานาจลงนามผูกพันผู้ออกหุ้นกู้และประทับตราสําคัญของผู้ออกหุ้นกู้ (ถ้ามี)  ทั้งนี้ รายการและสาระสําคัญของข้อกําหนดสิทธิสําหรับหุ้นกู้ระยะสั้นที่ได้รับอนุญาตตามหมวดนี้ ให้เป็นไปตามแนวทางของข้อกําหนดสิทธิตามที่สํานักงานประกาศกําหนด


ข้อ ๑๕ ในกรณีเสนอขายหุ้นกู้ระยะสั้นที่จัดให้มีผู้แทนผู้ถือหุ้นกู้ สัญญาแต่งตั้งผู้แทนผู้ถือหุ้นกู้ต้องมีความชัดเจน ไม่มีข้อกําหนดที่เป็นการเอาเปรียบคู่สัญญาอย่างไม่เป็นธรรม และสอดคล้องกับข้อกําหนดสิทธิ โดยอย่างน้อยต้องมีรายการและสาระสําคัญดังต่อไปนี้

                   (1)  ชื่อและที่อยู่ของคู่สัญญา

                   (2)  วันที่สัญญามีผลใช้บังคับ

                   (3)  อํานาจ หน้าที่ และความรับผิดของคู่สัญญา โดยมีข้อตกลงที่ระบุให้ผู้ออกหุ้นกู้และผู้แทนผู้ถือหุ้นกู้มีอํานาจ หน้าที่ และความรับผิดตามข้อกําหนดสิทธิทุกประการ

                   (4)  อัตราและวิธีการจ่ายค่าตอบแทน หรือบําเหน็จในการปฏิบัติหน้าที่ผู้แทนผู้ถือหุ้นกู้ ซึ่งต้องกําหนดไว้เป็นจํานวนที่แน่นอน รวมทั้งอัตราและวิธีการจ่ายคืนเงินทดรองซึ่งผู้แทนผู้ถือหุ้นกู้ได้จ่ายไปเนื่องจากการปฏิบัติหน้าที่ผู้แทนผู้ถือหุ้นกู้ตามข้อกําหนดภายใต้พระราชบัญญัติหลักทรัพย์และตลาดหลักทรัพย์ พ.ศ. 2535

                   (5)  การสิ้นสุดของสัญญา


ข้อ ๑๖ ในกรณีเสนอขายหุ้นกู้ระยะสั้นที่จัดให้มีหลักประกัน ไม่ว่าหลักประกันจะได้จัดให้มีพร้อมกับการเสนอขายหุ้นกู้ระยะสั้นหรือจัดเพิ่มเติมขึ้นในภายหลัง หลักประกันดังกล่าวต้องมีลักษณะดังนี้

                   (1)  เป็นทรัพย์สินหรือการค้ําประกันที่มีการดําเนินการให้มีผลบังคับได้ตามกฎหมายโดยคํานึงถึงสภาพของหลักประกันแต่ละประเภท สามารถดํารงได้ตลอดอายุหุ้นกู้ระยะสั้น และดูแลได้โดยผู้แทนผู้ถือหุ้นกู้

                   (2) ในกรณีที่หลักประกันเป็นอสังหาริมทรัพย์หรือสัญญาเช่าระยะยาว ผู้ออกหุ้นกู้ระยะสั้นต้องจัดให้มีการประเมินค่าของหลักประกันดังกล่าวโดยผู้ประเมินมูลค่าทรัพย์สินที่อยู่ในบัญชีที่สํานักงานให้ความเห็นชอบ   ทั้งนี้ การประเมินราคาหรือการคํานวณมูลค่าของหลักประกันต้องคํานึงถึงสิทธิและภาระผูกพันใด ๆ ไม่ว่าจะเกิดขึ้นโดยบทกฎหมายหรือโดยสัญญาที่มีอยู่เหนือทรัพย์สินอันเป็นหลักประกันนั้นด้วย และต้องจัดทําขึ้นไม่เกินกว่าหนึ่งปีก่อนวันที่ออกหุ้นกู้ระยะสั้นนั้น เว้นแต่จะเป็นกรณีที่ราคาหรือมูลค่าของหลักประกันได้เปลี่ยนแปลงไปอย่างมีนัยสําคัญในช่วงเวลาดังกล่าว ให้ผู้ออกหุ้นกู้ระยะสั้นจัดให้มีการประเมินค่าหลักประกันดังกล่าวใหม่


ข้อ ๑๗ ในกรณีการออกหุ้นกู้ระยะสั้นมีประกันโดยหลักประกันเป็นอสังหาริมทรัพย์ หรือสังหาริมทรัพย์ประเภทที่ต้องจดทะเบียนตามกฎหมาย ผู้ออกหุ้นกู้จะต้องดําเนินการจดทะเบียนให้ผู้แทนผู้ถือหุ้นกู้เป็นผู้รับทรัพย์สินนั้นเป็นประกันตามกฎหมายด้วย


ข้อ ๑๘ ให้บริษัทที่ออกตั๋วเงินระยะสั้นหรือหุ้นกู้ระยะสั้นตามหมวดนี้รายงานการชําระหนี้ตามตั๋วเงินหรือการไถ่ถอนหุ้นกู้ต่อสํานักงาน  ทั้งนี้ ตามหลักเกณฑ์และวิธีการที่สํานักงานประกาศกําหนด

(2)  ข้อเท็จจริงเปลี่ยนแปลง

ภายหลังการเสนอขายหุ้นกู้ระยะสั้น

                                         


ข้อ ๑๙ ในการเปลี่ยนแปลงผู้แทนผู้ถือหุ้นกู้ภายหลังการออกหุ้นกู้ระยะสั้น ให้ผู้ออกหุ้นกู้ระยะสั้นส่งเอกสารต่อสํานักงาน ทั้งนี้ ตามหลักเกณฑ์และวิธีการที่สํานักงานประกาศกําหนด 

                   เมื่อผู้ออกหุ้นกู้ระยะสั้นได้ส่งเอกสารตามวรรคหนึ่งต่อสํานักงานครบถ้วนแล้ว ให้ผู้ออกหุ้นกู้ระยะสั้นเปลี่ยนแปลงผู้แทนผู้ถือหุ้นกู้ได้โดยถือว่าได้รับความเห็นชอบจากสํานักงานแล้ว และให้ผู้ออกหุ้นกู้ระยะสั้นส่งสําเนาสัญญาแต่งตั้งผู้แทนผู้ถือหุ้นกู้ต่อสํานักงานภายในสิบห้าวันนับแต่วันแต่งตั้งผู้แทนผู้ถือหุ้นกู้นั้น


ข้อ ๒๐ การแก้ไขเพิ่มเติมสิทธิ หน้าที่ ความรับผิด หรือหลักประกันตามหุ้นกู้ระยะสั้นภายหลังการออกหุ้นกู้ระยะสั้นนั้น จะกระทําได้ก็ต่อเมื่อการแก้ไขเพิ่มเติมนั้นมิได้ขัดหรือแย้งกับข้อกําหนดของประกาศนี้และการแก้ไขเพิ่มเติมดังกล่าวได้ดําเนินการโดยชอบตามข้อกําหนดสิทธิ โดยผู้ออกหุ้นกู้ระยะสั้นต้องแจ้งการแก้ไขเพิ่มเติมดังกล่าวพร้อมทั้งส่งสําเนาเอกสารที่เกี่ยวข้องต่อสํานักงานภายในสิบห้าวันนับแต่วันที่การแก้ไขเพิ่มเติมนั้นมีผลใช้บังคับ

                   ในกรณีที่การดําเนินการตามวรรคหนึ่งเป็นการแก้ไขเพิ่มเติมข้อกําหนดสิทธิ ซึ่งได้กําหนดให้กระทําได้โดยมติที่ประชุมผู้ถือหุ้นกู้ระยะสั้น หนังสือนัดประชุมผู้ถือหุ้นกู้ระยะสั้นต้องระบุอย่างชัดเจนถึงสาเหตุแห่งการแก้ไขเพิ่มเติมข้อกําหนดสิทธิ และผลกระทบที่เกิดขึ้นหรืออาจเกิดขึ้นกับผู้ถือหุ้นกู้ระยะสั้น เพื่อเป็นข้อมูลประกอบการตัดสินใจของผู้ถือหุ้นกู้ระยะสั้น

(3)  การยกเลิกสิทธิในการเสนอขาย

ตั๋วเงินระยะสั้นหรือหุ้นกู้ระยะสั้น

                   


ข้อ ๒๑ ระหว่างระยะเวลาที่บริษัทได้รับอนุญาตตามหมวดนี้ หากสํานักงานพบว่ามีการเปลี่ยนแปลงที่ทําให้บริษัทขาดลักษณะที่จะได้รับอนุญาตตามหมวดนี้ หรือบริษัทไม่อาจปฏิบัติตามเงื่อนไขภายหลังการอนุญาตที่กําหนดตามส่วนนี้ได้ ในส่วนที่มีนัยสําคัญ และบริษัทไม่สามารถแก้ไขลักษณะให้เป็นไปตามหลักเกณฑ์หรือเงื่อนไขได้ภายในระยะเวลาที่สํานักงานกําหนด ให้สํานักงานมีอํานาจสั่งให้บริษัทระงับการเสนอขายตั๋วเงินระยะสั้นหรือหุ้นกู้ระยะสั้นจํานวนใหม่ 

และในกรณีเช่นว่านี้ ให้ถือว่าการอนุญาตของสํานักงานที่ได้ให้ไว้แล้วสิ้นผลนับแต่เวลานั้นเป็นต้นไป

                   คําสั่งของสํานักงานตามวรรคหนึ่งไม่กระทบต่อการบังคับตามกฎหมายระหว่างคู่สัญญาทุกฝ่ายที่เกี่ยวข้องกับตั๋วเงินระยะสั้นหรือหุ้นกู้ระยะสั้นที่ได้ออกไปก่อนหรือหลังวันที่คําสั่งของสํานักงานมีผลบังคับ


หมวด ๒ การเสนอขายตั๋วเงินหรือหุ้นกู้ระยะสั้นในลักษณะจํากัด

                                             


ส่วน ๑ หลักเกณฑ์อนุญาต

                                      


ข้อ ๒๒ บริษัทที่จะออกและเสนอขายตั๋วเงินและหุ้นกู้ระยะสั้นตามหมวดนี้ได้ต้องมีลักษณะเป็นไปตามข้อ 9(1) และ (2) โดยอนุโลม


ข้อ ๒๓ บริษัทที่ประสงค์จะเสนอขายตั๋วเงิน หากตั๋วเงินที่เสนอขายเข้าลักษณะหนึ่งลักษณะใดดังต่อไปนี้ ให้ถือว่าได้รับอนุญาตจากสํานักงานให้ออกและเสนอขายได้ตามหมวดนี้

                   (1)  ตั๋วเงินที่บริษัทออกโดยมีวัตถุประสงค์เพื่อการกู้ยืมเงินจากบุคคลดังต่อไปนี้ ทั้งนี้ ไม่จํากัดจํานวนและมูลค่า         

                          (ก) ธนาคารพาณิชย์ตามกฎหมายว่าด้วยการธนาคารพาณิชย์

                          (ข) บริษัทเงินทุน หรือบริษัทเครดิตฟองซิเอร์ ตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์

                          (ค) สถาบันการเงินที่มีกฎหมายเฉพาะจัดตั้งขึ้น

                          (ง) บุคคลอื่นใดตามที่สํานักงานประกาศกําหนด 

                   (2)  ตั๋วเงินที่ไม่เข้าลักษณะตาม (1) ซึ่งมีจํานวนไม่เกินสิบฉบับ ณ ขณะใดขณะหนึ่งเมื่อนับรวมตั๋วเงินทุกลักษณะที่ออกโดยบริษัท  


ข้อ ๒๔ ให้บริษัทที่ประสงค์จะเสนอขายหุ้นกู้ระยะสั้นที่ออกใหม่ตามหมวดนี้ยื่นคําขออนุญาตต่อสํานักงาน โดยคําขออนุญาตแบ่งได้เป็น 2 ประเภทดังต่อไปนี้

                   (1)  ขออนุญาตเป็นโครงการ ซึ่งเป็นการขออนุญาตเสนอขายหุ้นกู้ระยะสั้นภายใต้ข้อกําหนดสิทธิหลักฉบับเดียวกัน ภายในอายุโครงการซึ่งมีระยะเวลาไม่เกินสามปี โดยต้องระบุวงเงินสูงสุดที่ขออนุญาต ทั้งนี้ หุ้นกู้ระยะสั้นที่ออกและเสนอขายภายใต้โครงการดังกล่าวต้องมีลักษณะเหมือนกัน เว้นแต่ในเรื่องอัตราดอกเบี้ย อายุ วันที่ออกและวันที่ครบกําหนดไถ่ถอน

                   (2)  ขออนุญาตเป็นรายครั้ง ซึ่งเป็นการขออนุญาตเสนอขายหุ้นกู้ระยะสั้นเฉพาะรุ่นที่แจ้งในคําขออนุญาต 

                   ในกรณีเป็นการขออนุญาตเสนอขายหุ้นกู้ระยะสั้นที่จัดให้มีผู้แทนผู้ถือหุ้นกู้ ให้บริษัทยื่นคําขอความเห็นชอบบุคคลที่จะเป็นผู้แทนผู้ถือหุ้นกู้มาในคราวเดียวกัน  ทั้งนี้ บุคคลที่จะได้รับแต่งตั้งให้เป็นผู้แทนผู้ถือหุ้นกู้ต้องเป็นบุคคลที่อยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ และไม่มีความสัมพันธ์กับผู้ออกหุ้นกู้ในลักษณะที่อาจทําให้เกิดความขัดแย้งทางผลประโยชน์ตามที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยคุณสมบัติของผู้แทนผู้ถือหุ้นกู้ และการกระทําตามอํานาจหน้าที่ของผู้แทนผู้ถือหุ้นกู้


ข้อ ๒๕ หุ้นกู้ระยะสั้นที่จะได้รับอนุญาตตามหมวดนี้ต้องมีการเสนอขายที่เข้าลักษณะหนึ่งลักษณะใดดังต่อไปนี้

                   (1)  เสนอขายต่อผู้ลงทุนสถาบัน โดยมีมูลค่าไม่เกินหนึ่งร้อยล้านบาท ณ ขณะใดขณะหนึ่ง  ทั้งนี้  ในการคํานวณมูลค่าที่เสนอขาย ให้ใช้ราคาที่ตราไว้เป็นเกณฑ์

                   (2)  เสนอขายต่อผู้ลงทุนโดยเฉพาะเจาะจง โดยมีผู้ถือหุ้นกู้ระยะสั้นทุกรุ่นทุกลักษณะที่ออกโดยบริษัทไม่เกินสิบราย ณ ขณะใดขณะหนึ่ง 

                   ในกรณีที่ศูนย์รับฝากหลักทรัพย์ ผู้รับฝากทรัพย์สิน นายหน้าซื้อขายหลักทรัพย์ ผู้ค้าหลักทรัพย์ หรือบุคคลอื่นใด มีการถือครองหุ้นกู้ระยะสั้นแทนบุคคลอื่น การนับจํานวนผู้ลงทุนตามวรรคหนึ่ง ให้นับจากบุคคลที่เป็นเจ้าของที่แท้จริงของหุ้นกู้ระยะสั้นนั้น

                   (3)  เสนอขายต่อบุคคลที่เป็นเจ้าหนี้ของบริษัทอยู่แล้วก่อนการเสนอขายหุ้นกู้ระยะสั้นเพื่อประโยชน์ในการปรับโครงสร้างหนี้

                   (4)  เป็นกรณีที่ได้รับการผ่อนผันจากสํานักงาน โดยบริษัทสามารถแสดงได้ว่า

                           (ก) มีเหตุจําเป็นและสมควร

                           (ข) การเสนอขายดังกล่าวจะไม่มีผลกระทบต่อผู้ลงทุนในวงกว้าง และ

                           (ค) มีมาตรการให้ความคุ้มครองแก่ผู้ลงทุนอย่างเพียงพอแล้ว


ข้อ ๒๖ หุ้นกู้ระยะสั้นที่จะออกและเสนอขายตามหมวดนี้ ต้องมีลักษณะเป็นไปตามข้อ 12(1) (3) (4) และ (5) โดยอนุโลม 

                   นอกจากลักษณะที่กําหนดตามวรรคหนึ่ง หุ้นกู้ระยะสั้นที่ออกและเสนอขายตามหมวดนี้ต้องมีข้อจํากัดการโอนที่แสดงว่าผู้ออกหุ้นกู้จะไม่รับจดทะเบียนการโอนหุ้นกู้ระยะสั้นไม่ว่าทอดใด ๆ หากการโอนหุ้นกู้ดังกล่าวจะทําให้หุ้นกู้ระยะสั้นที่เสนอขายในครั้งนั้นไม่สามารถคงลักษณะตามข้อ 25 และได้มีการจดแจ้งข้อจํากัดการโอนดังกล่าวไว้กับสํานักงาน


ข้อ ๒๗ การเสนอขายหุ้นกู้ระยะสั้นที่ได้รับอนุญาตตามหมวดนี้ให้ดําเนินการภายในระยะเวลาและตามหลักเกณฑ์ดังต่อไปนี้

                   (1)  การเสนอขายตามที่ได้รับอนุญาตเป็นโครงการ ให้เสนอขายให้แล้วเสร็จภายในอายุโครงการซึ่งมีระยะเวลาไม่เกินสามปีนับแต่วันที่สํานักงานแจ้งผลการอนุญาต  ทั้งนี้ ต้องเสนอขายครั้งแรกภายในระยะเวลาหกเดือนนับแต่วันที่สํานักงานแจ้งผลการอนุญาต

                   (2)  การเสนอขายตามที่ได้รับอนุญาตเป็นรายครั้ง ให้เสนอขายให้แล้วเสร็จภายในระยะเวลาหกเดือนนับแต่วันที่สํานักงานแจ้งผลการอนุญาต


ส่วน ๒ เงื่อนไขภายหลังการอนุญาต

                             


ข้อ ๒๘ ในการเสนอขายตั๋วเงินที่ออกใหม่ตามหมวดนี้ ให้บริษัทจัดให้มีข้อความ “ตั๋วเงินนี้เป็นหลักทรัพย์ และได้รับอนุญาตให้เสนอขายในลักษณะจํากัด” บนด้านหน้าของตั๋วเงิน


ข้อ ๒๙ ในการเสนอขายหุ้นกู้ระยะสั้นที่ออกใหม่ตามหมวดนี้ หากบริษัทจัดให้มีเอกสารประกอบการเสนอขาย เอกสารดังกล่าวต้องมีข้อความที่ระบุถึงข้อจํากัดการโอนหุ้นกู้ระยะสั้นเช่นเดียวกับที่ได้จดแจ้งไว้กับสํานักงาน และในกรณีที่เป็นการเสนอขายหุ้นกู้ระยะสั้นด้อยสิทธิ ให้ระบุการด้อยสิทธินั้นไว้ให้ชัดเจน


ข้อ ๓๐ ห้ามมิให้บริษัทที่ได้รับอนุญาตให้เสนอขายตั๋วเงินหรือหุ้นกู้ระยะสั้นที่ออกใหม่ตามหมวดนี้โฆษณาการเสนอขายตั๋วเงินหรือหุ้นกู้ระยะสั้นดังกล่าว และในกรณีที่เป็นการเสนอขายตั๋วเงิน ห้ามมิให้จัดให้มีบุคคลใดเป็นสื่อกลางในการเสนอขายตั๋วเงินดังกล่าว ไม่ว่าการกระทําของบุคคลดังกล่าวจะเข้าลักษณะการจัดจําหน่ายหลักทรัพย์หรือไม่ และหากจะมีการแจกจ่ายเอกสารประกอบการเสนอขาย บริษัทต้องแจกจ่ายให้เฉพาะบุคคลที่มีลักษณะหรือมีจํานวนอยู่ภายในขอบเขตที่กําหนดไว้ในข้อ 25(1) (2) (3) หรือ (4) ตามที่ได้รับอนุญาตเท่านั้น


ข้อ ๓๑ หุ้นกู้ระยะสั้นที่เสนอขายตามหมวดนี้ต้องเป็นหุ้นกู้ชนิดระบุชื่อผู้ถือ และต้องมีข้อความในใบหุ้นกู้ที่แสดงข้อจํากัดการโอน 


ข้อ ๓๒ ในกรณีที่มีบุคคลใดแสดงความประสงค์ต่อบริษัทที่จะลงทะเบียนการโอนหุ้นกู้ระยะสั้น ให้บริษัทตรวจสอบความถูกต้องของการโอนหุ้นกู้ระยะสั้นดังกล่าว หากพบว่าเป็นการโอนที่จะขัดต่อข้อจํากัดการโอนที่ได้จดทะเบียนไว้กับสํานักงาน บริษัทต้องไม่ลงทะเบียนการโอนหุ้นกู้ระยะสั้นนั้น เว้นแต่เป็นการโอนทางมรดก

                   ในกรณีที่บริษัทจัดให้มีนายทะเบียนหุ้นกู้ บริษัทต้องดําเนินการให้นายทะเบียนหุ้นกู้ปฏิบัติตามหลักเกณฑ์ที่กําหนดในวรรคหนึ่งด้วย


ข้อ ๓๓ ให้บริษัทที่ออกตั๋วเงินหรือหุ้นกู้ระยะสั้นตามหมวดนี้รายงานการชําระหนี้ตามตั๋วเงินหรือการไถ่ถอนหุ้นกู้ต่อสํานักงาน  ทั้งนี้ ตามหลักเกณฑ์และวิธีการที่สํานักงานประกาศกําหนด


ข้อ ๓๔ ระหว่างระยะเวลาที่บริษัทได้รับอนุญาตหรือถือว่าได้รับอนุญาตตามหมวดนี้ หากสํานักงานพบว่ามีการเปลี่ยนแปลงที่ทําให้บริษัทขาดลักษณะที่จะได้รับอนุญาตตามหมวดนี้ หรือบริษัทไม่อาจปฏิบัติตามเงื่อนไขภายหลังการอนุญาตที่กําหนดในส่วนนี้ได้ ในส่วนที่มีนัยสําคัญ และบริษัทไม่สามารถแก้ไขลักษณะให้เป็นไปตามหลักเกณฑ์หรือเงื่อนไขได้ภายในระยะเวลาที่สํานักงานกําหนด ให้สํานักงานมีอํานาจสั่งให้บริษัทระงับการเสนอขายตั๋วเงินหรือหุ้นกู้ระยะสั้นจํานวนใหม่ และในกรณีเช่นว่านี้ ให้ถือว่าการอนุญาตของสํานักงานที่ได้ให้ไว้แล้วหรือที่ถือว่าได้ให้ไว้แล้วเป็นอันสิ้นผลลงนับแต่เวลานั้นเป็นต้นไป

                   คําสั่งของสํานักงานตามวรรคหนึ่งไม่กระทบต่อการบังคับตามกฎหมายระหว่างคู่สัญญาทุกฝ่ายที่เกี่ยวข้องกับตั๋วเงินหรือหุ้นกู้ระยะสั้นที่ได้ออกไปก่อนหรือหลังวันที่คําสั่งของสํานักงานมีผลบังคับบริษัทที่ถูกสํานักงานสั่งระงับการเสนอขายตั๋วเงินตามหมวดนี้เนื่องจากเหตุตามวรรคหนึ่ง ให้สามารถกลับมาเสนอขายตั๋วเงินตามหมวดนี้ใหม่ได้ โดยถือว่าได้รับอนุญาตจากสํานักงานแล้ว หากภายหลังการถูกสั่งระงับดังกล่าว บริษัทแสดงต่อสํานักงานได้ว่าบริษัทกลับมามีลักษณะตามที่จะได้รับอนุญาตตามหมวดนี้แล้ว หรือสามารถปฏิบัติให้เป็นไปตามเงื่อนไขภายหลังการอนุญาตที่กําหนดในส่วนนี้แล้ว


บทเฉพาะกาล - บทเฉพาะกาล

                   


ข้อ ๓๕ ให้หุ้นกู้ระยะสั้นที่ได้เสนอขายตามประกาศคณะกรรมการกํากับหลักทรัพย์และตลาดหลักทรัพย์ ที่ กจ. 32/2544 เรื่อง การขออนุญาตและการอนุญาตให้เสนอขายหุ้นกู้ที่ออกใหม่  ลงวันที่ 19 ตุลาคม พ.ศ. 2544 ก่อนวันที่ประกาศนี้มีผลใช้บังคับ ยังคงอยู่ภายใต้บังคับของประกาศฉบับดังกล่าวและประกาศที่เกี่ยวข้องต่อไป


ข้อ ๓๖ ตั๋วเงินที่ได้มีการออกก่อนวันที่ประกาศนี้มีผลใช้บังคับ ไม่ว่าตั๋วเงินนั้นจะเป็นหลักทรัพย์หรือไม่ ให้ยังคงอยู่ภายใต้บังคับของประกาศดังต่อไปนี้ และประกาศที่เกี่ยวข้องต่อไป

                   (1)  ประกาศคณะกรรมการกํากับหลักทรัพย์และตลาดหลักทรัพย์ ที่ กจ.14/2540  เรื่อง  การกําหนดลักษณะของตั๋วเงินที่เป็นหลักทรัพย์ ลงวันที่ 18 เมษายน พ.ศ. 2540  และ

                   (2)  ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 15/2540  เรื่อง  หลักเกณฑ์ เงื่อนไข และวิธีการในการขออนุญาตให้เสนอขายตั๋วเงินที่ออกใหม่ที่เป็นหลักทรัพย์ และการยกเว้นการยื่นแบบแสดงรายการข้อมูลการเสนอขายตั๋วเงินที่เป็นหลักทรัพย์และร่างหนังสือ

ชี้ชวน ลงวันที่ 18 เมษายน พ.ศ. 2540


ผู้มีอํานาจลงนาม - ประกาศ  ณ   วันที่ 15 มิถุนายน พ.ศ. 2547

 

 

 

                                                          (นายสมคิด จาตุศรีพิทักษ์)

                                                      รัฐมนตรีว่าการกระทรวงการคลัง

                         ประธานกรรมการ คณะกรรมการกํากับหลักทรัพย์และตลาดหลักทรัพย์